心理壓力（；）簡單講係指令人覺得緊張嘅一種感受。

心理壓力呢樣嘢通常源於行為懲罰嘅出現，例如係四圍嘅環境有危險。當一隻動物感覺到壓力嗰陣，佢個腦會釋放某啲特定種類嘅荷爾蒙同神經傳遞素，呢啲化學物質會啟動個腦嘅某啲特定區域，令到個人喺生理（例如心跳加快）同行為（可以睇吓戰鬥定走佬）上出現變化。

良性壓力 

良性壓力（eustress）係指一個人因為受到某啲挑戰而有心理壓力，但佢有足夠嘅能力應付呢啲挑戰，所以有形成一個有壓力但愉快嘅經驗。例子可以睇吓心流體驗。

惡性壓力 

長期承受大得滯嘅心理壓力會對個人造成各種唔好嘅影響。惡性壓力（distress）指一個人因為受到某啲挑戰而有心理壓力，同時冇足夠嘅能力應付呢啲挑戰，所以有形成一個有壓力而且感受到恐懼等負面情緒嘅經驗。

例如係記憶力噉，喺動物身上做嘅研究發現，長期嘅壓力（例如係成日見到天敵）會搞到大家鼠嘅海馬體功能受負面影響，海馬體係幫手做記憶入碼過程嘅腦區，所以海馬體受損會引致記憶力衰退。喺人類研究方面，又有研究發現，喺高壓力嘅環境之下學習會令到回想學習內容嘅能力下降：有研究試過搵咗 48 個身體健康嘅大學生返嚟做受試者，佢哋當中有啲喺實驗開始之前要將隻手浸喺冰凍嘅水入面浸幾分鐘（令佢哋覺得唔舒服），跟手啲受試者全人都去做一個自由回想作業，記住同回想一柞字；實驗結果顯示，手浸過落冰凍水入面嗰啲受試者表現差啲－同冇浸過手落冰凍水嘅受試者比起上嚟，佢哋回想到嘅字少咗 30%。類似嘅實驗同樣顯示，壓力普遍會令到記憶表現變差。

理論 

資源保存理論（Conservation of Resources Theory，COR）係一套有關心理壓力嘅理論。

根據 COR，壓力可以用「資源」嘅概念嚟想像。COR 所講嘅「資源」，係泛指一啲個人會珍惜嘅嘢，好似係屋企人、朋友、錢財同埋身分認同呀噉。而心理壓力就通常係嚟自三樣嘢：
預想資源有可能會冇咗；（睇埋焦慮）
資源真係冇咗；或者
投放咗資源想得到新資源，但得唔到。
「邊啲資源重要啲」呢樣嘢可以視個人同文化而有異。

行為相關 
行為懲罰
恐懼
戰鬥定走佬

生理相關 
皮質醇
心率變化度

睇埋 
工作壓力
壓力管理
心流體驗

攷